'Prokureur' wil wéér aansoek om borgtog bring | Netwerk24
'Prokureur' wil wéér aansoek om borgtog bring
Deur Lynn Williams 01 April 2019 16:54
Brenda WardleFoto: Argief
Brenda Wardle (56) wat haar glo as 'n praktiserende prokureur voorgedoen het en tydens die Oscar Pistorius-verhoor in Pretoria kommentaar vir die BBC en die SAUK gelewer het oor die verhoor, het Maandag weer in die handelshof in Port Elizabeth verskyn.
Wardle, wat in aanhouding is hangende haar verhoor, wil glo gegrond op nuwe feite opnuut aansoek doen om op borgtog vrygelaat te word.
Sy is reeds twee keer borgtog geweier. Sy het haar tot die appèlhof gewend om dit te laat hersien, en wag nog vir die uitspraak.
Wardle staan tereg op aanklagte van bedrog en die oortreding van die Prokureurswet nadat sy haar glo voorgedoen het as 'n praktiserende prokureur wat spesialiseer in die vroeë vrylating van gevangenes op parool en die omskakeling van tronkstraf in korrektiewe toesig.
Sy het Maandag aandagtig geluister na landdros Lionel Lindoor. Hy het, toe die hofsaak begin, voorgestel dat sy eers wag vir die uitspraak van die appèlhof voordat sy opnuut 'n aansoek om borgtog bring.
"Wat as die aansoek in die appèlhof suksesvol is? Indien die aansoek nie slaag nie, kan u 'n nuwe borgtogaansoek bring gegrond op die nuwe feite," het Lindoor gesê.
Lindoor het dit duidelik gemaak die keuse is Wardle s'n en dat hy haar nie kan dwing om sy voorstel te volg nie.